Blue Beetle (elokuva)

Blue Beetle on vuonna 2023 ensi-iltansa saanut Ángel Manuel Soton ohjaama sekä Gareth Dunnet-Alcocerin käsikirjoittama yhdysvaltalainen supersankarielokuva, joka pohjautuu DC Comicsin sarjakuvahahmoon Jaime Reyes / Blue Beetle. Se on DC Extended Universen (DCEU) neljästoista elokuva. Elokuvan pääosissa ovat Xolo Maridueña, Adriana Barraza, Damián Alcázar, Raoul Max Trujillo, Susan Sarandon ja George Lopez.
Elokuvan kehitystyö alkoi marraskuussa 2018, kun Dunnet-Alcocer kiinnitettiin käsikirjoittajaksi. Soto palkattiin ohjaajaksi helmikuussa 2021, jolloin myös ilmoitettiin, että elokuva julkaistaisiin elokuvateattereiden sijasta suoraan HBO Maxiin. Maridueña valittiin pääosaan saman vuoden elokuussa, ja samalla päätettiin, että elokuva julkaistaisiin sittenkin elokuvateattereihin. Elokuvan muut näyttelijät paljastettiin vuoden 2022 alussa, ja kuvaukset alkoivat Atlantassa saman vuoden toukokuussa.
"Blue Beetle" sai maailmanensi-iltansa El Pasossa, Texasissa, 15. elokuuta 2023. Elokuvateattereihin se ilmestyi 18. elokuuta 2023.
Juoni.
Kord-yhtiöt ovat löytäneet Antarktikselta muinaisen avaruudesta tulleen Skarabeeksi kutsutun esineen. Itse yhtiöiden toimitusjohtaja, Victoria Kord, tulee paikalle todistamaan sen löytymistä.
Sillä välin, Gothamin lakitieteellisestä yliopistosta valmistunut Jaime Reyes palaa takaisin kotikaupunkiinsa Palmera Cityyn, missä hän saa kuulla perheensä olevan vaarassa joutua häädetyksi kodistaan. Jaime ja hänen siskonsa Milagro saavat työn Victorian kartanosta, mutta he saavat potkut Jaimen puolustaessa Jennyä, Victorian veljentytärtä, kun tämä vastusti tätinsä päätöstä jatkaa isänsä, Tedin, lakkauttamaa projektia nimeltä OMAC ("One Man Army Corps" eli "Yhden miehen armeija"). Jenny pyytää Jaimea tulemaan Kordin pääkonttoriin ja lupaa yrittää järjestää tälle uuden työn. Seuraavana päivänä, Jenny varastaa Skarabeen, ja saadakseen sen turvallisesti pois rakennuksesta, hän antaa sen Jaimelle piilotettuna Big Belly Burgerin rasiaan, käskien häntä olemaan avaamatta sitä.
Perheensä suostuttelemana, Jaime kuitenkin avaa rasian ja aktivoi Skarabeen, joka sulautuu häneen ja luo hänen ylleen voimakkaan haarniskan. Jaime yrittää mennä tapaamaan Jennyä saadakseen vastauksia, ja pelastaa hänet Victorian joukoilta. Jenny kertoo Skarabeen olevan itsenäisesti ajatteleva ase, joka oli valinnut Jaimen uudeksi isännäkseen. Jaimen sedän, Rudyn, avulla he tunkeutuvat Kordin pääkonttoriin noutamaan Tedille kuuluneen älyrannekellon, mutta OMACin prototyyppiä kantava Victorian henkivartija, Ignacio Carapax, hyökkää heidän kimppuunsa. Skarabee, oikealta nimeltään Khaji-Da, ottaa Jaimen kehon hallintaansa ja taistelee Carapaxia vastaan, kunnes he pakenevat Jennyn ja Rudyn kanssa Kordien hylättyyn kartanoon.
Jaime, Jenny ja Rudy käyttävät Tedin älyrannekelloa päästäkseen Tedin salaiseen laboratorioon. Rudy tajuaa Tedin olleen supersankari nimeltä Blue Beetle. Khaji-Dan alkuperäisen kantajan, arkeologi Dan Garretin, kuoltua, Ted oli tutkinut Khaji-Da’ta ja kehittänyt omia apuvälineitä supersankariuraansa varten, koska ei itse ollut Khaji-Dan valitsema. Hänen kadottuaan, Victoriasta oli tullut Kord-yhtiöiden uusi toimitusjohtaja. Rudy saa myös selville, että Khaji-Da irtoaisi Jaimesta vain, jos Jaime kuolisi. Victorian joukot hyökkäävät Reyesien kotiin ja Jaime saapuu suojelemaan perhettään. Mutta Jaimen isä, Alberto, saa sydänkohtauksen ja kuolee siihen, jolloin Carapax saa tilaisuuden vangita Jaimen ja viedä hänet Kuubassa sijaitsevaan salaiseen tukikohtaan. Siellä Victoria ja Carapax kytkevät Jaimen koneeseen, joka lataa tietoja Khaji-Dasta OMAC-pukuihin.
Jenny ja Reyesit matkustavat Kuubaan Tedin Ötökkäaluksella ja käyttävät sen aseita tukikohdan turvallisuusjoukkoja vastaan. Jaime näkee näyn isästään, joka rohkaisee häntä hyväksymään asemansa uutena Blue Beetlenä, ja vapauttaa itsensä koneesta, kun Victoria ehtii saada tiedot ladattua Carapaxin OMAC-pukuun. Päästyään takaisin perheensä luokse, Jaime kohtaa Carapaxin uudelleen, mutta Khaji-Da estää häntä tappamasta Carapaxia ja näyttää Jaimelle Carapaxin muistot, joiden mukaan Victoria oli tappanut Carapaxin äidin ja tehnyt Carapaxilla epäinhimillisiä kokeita. Jaime säästää Carapaxin hengen, joka kääntyy Victoriaa vastaan ja räjäyttää OMAC-pukunsa tuhotakseen Victorian ja tukikohdan itsensä mukana.
Alberton hautajaisten jälkeen, Jennystä tulee Kord-yhtiöiden uusi toimitusjohtaja ja hän lupaa korjauttaa Reyesien talon. Myös Reyesien naapurit saapuvat tukemaan heitä. Jaime suutelee Jennyä ennen kuin tarjoutuu lennättämään hänet takaisin töihin. Lopputekstien välissä näytetyssä kohtauksessa, Tedin laboratorioon ilmestyy viesti, jossa Ted yrittää kertoa Jennylle olevansa yhä elossa.
Tuotanto.
Kehitys.
Warner Bros. Pictures ja DC Films alkoivat marraskuussa 2018 toteuttaa elokuvaa Jaime Reyesistä / Blue Beetlestä. Sen käsikirjoitti meksikolaissyntyinen Gareth Dunnet-Alcocern, ja vastaavaksi tuottajaksi elokuvaan valittiin Zev Foreman. Se oli DC Extended Universen (DCEU) ensimmäinen latinovetoinen elokuva. DC Filmsin uuden johtajan, Walter Hamadan, suunnitelmiin kuului joulukuussa 2020 julkaista useita keskikokoisen budjetin elokuvia suoraan HBO Maxiin eikä elokuvateattereihin, ja "Blue Beetle" oli yksi vuodelle 2021 suunnitelluista projekteista. Puertoricolainen Ángel Manuel Soto palkattiin ohjaajaksi helmikuussa 2021. Huhtikuussa "Blue Beetle" lisättiin virallisesti DC:n julkaisuaikatauluun joko vuonna 2022 tai 2023 julkaistaviin elokuviin. Joulukuussa 2021 Warner Bros. paljasti, että elokuva julkastaisiin HBO Maxin sijasta elokuvateattereihin elokuussa 2023. Huhtikuussa 2022 Soto ja kuvaaja Pawel Pogorzelski kävivät El Pasossa, jossa he tapasivat paikallisia taiteilijoita, muralisteja, muusikkoja ja historioitsijoista. Muita tuotantoyhtiöinä DC Studiosin (DC Films uudelleenbrändättynä) lisäksi elokuvan tuottamiseen osallistuvat Entertainment One, S&amp;K Pictures ja Peter Safranin tuotantoyhtiö The Safran Company. Tammikuussa 2023, toinen DC Studiosin uusista toimitusjohtajista James Gunn, ilmoitti, että elokuva ei olisi yhteydessä aiempiin DCEU-elokuviin ja sen juoni olisi osa uutta DC Universea.
Roolijako.
Xolo Maridueña oli Soton ensisijainen vaihtoehto Reyesin esittäjäksi. Soto ja Warner Bros. tarjosivat roolia Maridueñalle elokuussa 2021, ja hänen roolivalintansa vahvistettiin virallisesti "in" (2021) maailmanensi-illassa. Maaliskuun alussa Bruna Marquezine valittiin Reyesin rakastetun, Jennyn, rooliin. Lisäksi Belissa Escobedo valittiin näyttelemään Reyesin pikkusiskoa Milagrosta, ja Harvey Guillén valittiin näyttelemään tuntematonta hahmoa. Myöhemmin saman kuukauden aikana valittiin Reyesin muiden perheenjäsenten näyttelijät: George Lopez valittiin näyttelemään Rudy-setää, Adriana Barraza valittiin näyttelemään Nanaa, Elpidia Carrillo valittiin näyttelemään Rociota, ja Damián Alcázar valittiin näyttelemään Albertoa. Soto halusi tehdä heistä autenttisen meksikolaisen perheen oikeilla aksenteilla. Perheen vanhusten rooleihin valittaisiin Latinalaisen Amerikan näyttelijöitä, jotka ovat näytelleet myös yhdysvaltalaisissa elokuvissa ja antaneet mahdollisuuksia myös nuoremmille näyttelijöille, kuten Maridueñalle ja Escobedolle. Maaliskuussa Sharon Stone osallistui neuvotteluihin elokuvan roiston, Victoria Kordin, roolista. Hahmoa ei ollut olemassa sarjakuvissa, mutta hahmon uskottiin liittyvän Ted Kordiin, joka oli sarjakuvien toinen Blue Beetle. Raoul Trujillo liityi elokuvaan Carapaxin roolissa. Huhtikuussa Susan Sarandon valittiin Victoria Kordin rooliin Stonen sijasta.
Kuvaukset.
Kuvaukset alkoivat 25. toukokuuta 2022, Wilder Studiosin tiloissa, Atlantan metropolisessa aluella, Pawel Pogorzelskin toimiessa elokuvan kuvaajana. Elokuvaa kuvattiin myös El Pasossa ja Puerto Ricossa. Sarandon sai omat kohtauksensa kuvattua kesäkuun loppuun mennessä, ja Trujillo sanoi heinäkuun alussa saaneensa omat kohtauksensa melkein valmiiksi. Kuvaukset saatiin päätökseen Puerto Ricossa 18. heinäkuuta.
Julkaisu.
"Blue Beetle" sai ensiesityksensä El Pasossa, Texasissa, 15. elokuuta 2023. Hollywoodin näyttelijöiden lakon 2023 vuoksi, elokuvan näyttelijät eivät olleet läsnä samana päivänä järjestetyssä ensi-iltatilaisuudessa TCL Chinese Theatressa. Teatteriensi-iltansa elokuva sai 18. elokuuta 2023. Se oli alun tarkoitus julkaista HBO Max -suoratoistopalveluun.